**Národná rada Slovenskej republiky**

**VI. volebné obdobie**

**777**

**Vládny návrh**

**Zákon**

**z ............. 2014**

**o Dobrovoľnej požiarnej ochrane Slovenskej republiky**

**a o zmene niektorých zákonov**

Národná rada Slovenskej republiky sa uzniesla na tomto zákone:

**Čl. I**

**Postavenie Dobrovoľnej požiarnej ochrany Slovenskej republiky**

**§ 1**

Dobrovoľná požiarna ochrana Slovenskej republiky je nezávislá právnická osoba[[1]](#footnote-2)) so sídlom v Bratislave pôsobiaca na celom území Slovenskej republiky, ktorá plní úlohy na úseku ochrany pred požiarmi, hasičstva a záchranárstva.[[2]](#footnote-3))

Dobrovoľná požiarna ochrana Slovenskej republiky pôsobí v súlade s Ústavou Slovenskej republiky, ústavnými zákonmi, ostatnými všeobecne záväznými právnymi predpismi, ako aj medzinárodnými zmluvami, ktoré Slovenská republika ratifikovala a boli vyhlásené spôsobom ustanoveným zákonom.

**§ 2**

Dobrovoľná požiarna ochrana Slovenskej republiky je členom Slovenského národného komitétu CTIF a jej prostredníctvom Medzinárodného technického výboru pre prevenciu a hasenie požiarov a členom Svetovej federácie dobrovoľných hasičov so sídlom v Tokiu. Dobrovoľná požiarna ochrana Slovenskej republiky spolupracuje so zahraničnými organizáciami dobrovoľných hasičov.

**§ 3
Cieľ a úlohy Dobrovoľnej požiarnej ochrany Slovenskej republiky**

Cieľom Dobrovoľnej požiarnej ochrany Slovenskej republiky je výchova a príprava obyvateľstva k ochrane pred požiarmi, živelnými pohromami a inými mimoriadnymi udalosťami.  Tento cieľ zabezpečuje Dobrovoľná požiarna ochrana Slovenskej republiky plnením úloh v oblasti

výchovy obyvateľstva v oblasti ochrany pred požiarmi, osobitne vo vzťahu k deťom a mládeži,

odbornej prípravy, školenia a výcviku obyvateľstva v oblasti prevencie, zdolávania požiarov, záchranných prác pri živelných pohromách a iných mimoriadnych udalostiach,

metodického a odborného riadenia činnosti hasičských jednotiek obce,

finančnej podpory, kontroly účelnosti využitia podpory a preverovania činnosti hasičských jednotiek obce,

zásahovej činnosti členov Dobrovoľnej požiarnej ochrany Slovenskej republiky vymenovaných za členov hasičskej jednotky obce,

civilnej ochrany obyvateľstva,

dobrovoľníckej činnosti v oblasti ochrany pred požiarmi, živelnými pohromami a inými mimoriadnymi udalosťami,

verejnoprospešnej, vzdelávacej, osvetovej a kultúrnej činnosti,

organizácie športovej činnosti a súťaží zameraných na ochranu pred požiarmi,

zachovania a zveľaďovania historického a kultúrneho dedičstva v oblasti ochrany pred požiarmi,

cezhraničnej spolupráce,

tvorby, ochrany, udržiavania alebo zlepšovania životného prostredia.

Vláda Slovenskej republiky (ďalej len „vláda“), ministerstvá a ostatné ústredné orgány štátnej správy a obce spolupracujú s Dobrovoľnou požiarnou ochranou Slovenskej republiky v rozsahu ustanovenom osobitným predpisom.2)

Na plnenie úloh na úseku ochrany pred požiarmi môže Dobrovoľná požiarna ochrana Slovenskej republiky zriaďovať vzdelávacie zariadenia.

**§ 4
Vzťahy štátu a Dobrovoľnej požiarnej ochrany Slovenskej republiky**

Slovenská republika uznáva nezávislé postavenie Dobrovoľnej požiarnej ochrany Slovenskej republiky a poskytuje jej pomoc a súčinnosť pri plnení úloh ustanovených zákonom. Slovenská republika finančne[[3]](#footnote-4)) a materiálne podporuje činnosť Dobrovoľnej požiarnej ochrany Slovenskej republiky podľa ustanovení tohto zákona.

Dobrovoľná požiarna ochrana Slovenskej republiky môže na základe osobitných zmlúv uzatvorených s vládou alebo s orgánmi verejnej moci a za dohodnutú náhradu prevziať aj plnenie iných úloh vo verejnom záujme.

Vláda, ministerstvá a ostatné ústredné orgány štátnej správy spolupracujú s Dobrovoľnou požiarnou ochranou Slovenskej republiky a poskytujú jej bezodkladne všetky informácie potrebné pre jej činnosť; na ten účel predkladajú Dobrovoľnej požiarnej ochrane Slovenskej republiky na zaujatie stanoviska a pripomienkovanie aj návrhy zákonov a iných všeobecne záväzných právnych predpisov týkajúcich sa činnosti, úloh a poslania Dobrovoľnej požiarnej ochrany Slovenskej republiky a prizývajú jej zástupcov do príslušných poradných orgánov vlády, ministerstiev a ostatných ústredných orgánov štátnej správy.

Podrobnosti o spolupráci, súčinnosti a vzájomných vzťahoch medzi vládou, ministerstvami a ostatnými ústrednými orgánmi štátnej správy a Dobrovoľnou požiarnou ochranou Slovenskej republiky pri plnení úloh podľa tohto zákona a iných úloh vo verejnom záujme ustanoví zmluva o vzájomných vzťahoch a spolupráci. Zmluvy o vzájomných vzťahoch a spolupráci môžu uzatvárať aj organizačné zložky a orgány Dobrovoľnej požiarnej ochrany Slovenskej republiky s orgánmi miestnej štátnej správy.

**§ 5
Vzťahy obcí, vyšších územných celkov a Dobrovoľnej požiarnej ochrany**

**Slovenskej republiky**

Obce a vyššie územné celky poskytujú Dobrovoľnej požiarnej ochrane Slovenskej republiky pomoc a súčinnosť pri plnení jej úloh ustanovených zákonom, finančne[[4]](#footnote-5)) a materiálne podporujú jej činnosť a činnosť jej organizačných jednotiek a spolupracujú s ňou, ako aj s jej organizačnými zložkami. Na účely podľa prvej vety obce a vyššie územné celky prizývajú zástupcov Dobrovoľnej požiarnej ochrany Slovenskej republiky do komisií obecného zastupiteľstva a komisií zastupiteľstva vyššieho územného celku, ako aj do iných poradných orgánov, iniciatívnych a kontrolných orgánov.

Dobrovoľná požiarna ochrana Slovenskej republiky a jej organizačné zložky sa môžu na základe osobitných zmlúv uzatvorených s obcami a s vyššími územnými celkami a za dohodnutú náhradu podieľať aj na plnení iných úloh vo verejnom záujme, patriacich do ich pôsobnosti ustanovených osobitnými predpismi.[[5]](#footnote-6))

**§ 6
Organizačná štruktúra Dobrovoľnej požiarnej ochrany Slovenskej republiky**

Základnou a výkonnou jednotkou Dobrovoľnej požiarnej ochrany Slovenskej republiky je dobrovoľný hasičský zbor, ktorý vystupuje v právnych vzťahoch vo svojom mene a nesie samostatnú zodpovednosť z týchto právnych vzťahov. Dobrovoľné hasičské zbory sa združujú v rámci organizačnej štruktúry Dobrovoľnej požiarnej ochrany Slovenskej republiky.

Podrobnosti o vnútornej organizácii Dobrovoľnej požiarnej ochrany Slovenskej republiky, o spôsobe tvorby, pôsobnosti a vzájomných vzťahoch jej orgánov, právach a povinnostiach členov Dobrovoľnej požiarnej ochrany Slovenskej republiky a zásadách hospodárenia upravujú stanovy.

**§ 7
Majetok a príjmy Dobrovoľnej požiarnej ochrany Slovenskej republiky**

Dobrovoľná požiarna ochrana Slovenskej republiky samostatne hospodári so svojím majetkom a v súlade s osobitnými predpismi[[6]](#footnote-7)) môže užívať aj majetok štátu, majetok obcí a majetok vyšších územných celkov.

Dobrovoľná požiarna ochrana Slovenskej republiky získava prostriedky na svoju činnosť najmä z členských príspevkov, z výnosov z vlastnej činnosti a vlastného majetku, z darov od fyzických osôb a právnických osôb a z dedičstva.

Slovenská republika poskytuje Dobrovoľnej požiarnej ochrane Slovenskej republiky každoročne dotácie zo štátneho rozpočtu podľa osobitného predpisu[[7]](#footnote-8)) na plnenie jej úloh ustanovených zákonom.

Obce a vyššie územné celky poskytujú Dobrovoľnej požiarnej ochrane Slovenskej republiky a jej organizačným jednotkám dotácie zo svojich rozpočtov na plnenie úloh ustanovených zákonom.

Na hospodárenie s prostriedkami poskytnutými podľa odsekov 3 a 4 sa vzťahujú ustanovenia osobitných predpisov.[[8]](#footnote-9))

**§ 8
Rozpočet Dobrovoľnej požiarnej ochrany Slovenskej republiky**

Dobrovoľná požiarna ochrana Slovenskej republiky hospodári podľa rozpočtu schváleného jej orgánmi podľa stanov.

Rozpočet Dobrovoľnej požiarnej ochrany Slovenskej republiky obsahuje všetky rozpočtované príjmy a výdavky a zostavuje sa a schvaľuje sa na príslušný kalendárny rok.

**§ 9
Účtovníctvo Dobrovoľnej požiarnej ochrany Slovenskej republiky**

Dobrovoľná požiarna ochrana Slovenskej republiky vedie účtovníctvo podľa osobitného predpisu.[[9]](#footnote-10))

Účtovná závierka je prístupná verejnosti v sídle Dobrovoľnej požiarnej ochrany Slovenskej republiky a podlieha sprístupneniu podľa osobitného predpisu.[[10]](#footnote-11))

**§ 10
Používanie znaku a názvu Dobrovoľná požiarna ochrana Slovenskej republiky**

Používanie znaku Dobrovoľnej požiarnej ochrany Slovenskej republiky a názvu „Dobrovoľná požiarna ochrana Slovenskej republiky“ je možné len v súlade s cieľom a úlohami podľa tohto zákona.

Používanie znaku Dobrovoľnej požiarnej ochrany Slovenskej republiky a názvu „Dobrovoľná požiarna ochrana Slovenskej republiky“ na iné účely ako podľa odseku 1 je možné len s výslovným súhlasom Dobrovoľnej požiarnej ochrany Slovenskej republiky.

**§ 11
Priestupky**

Priestupku sa dopustí ten, kto použije znak Dobrovoľnej požiarnej ochrany Slovenskej republiky alebo názov „Dobrovoľná požiarna ochrana Slovenskej republiky“ alebo znak alebo názov ich napodobňujúci v rozpore s § 10 alebo k takémuto použitiu vedome napomáha inej osobe.

Za priestupok podľa odseku 1 možno uložiť pokutu do 250 eur.

Priestupky podľa odseku 1 prejednáva Ministerstvo vnútra Slovenskej republiky (ďalej len „ministerstvo vnútra“) na návrh Dobrovoľnej požiarnej ochrany Slovenskej republiky.

Na priestupky a ich prejednávanie sa vzťahuje všeobecný predpis o priestupkoch.[[11]](#footnote-12))

**§ 12**

**Iné správne delikty**

Ministerstvo vnútra na návrh Dobrovoľnej požiarnej ochrany Slovenskej republiky uloží pokutu od 100 eur do 500 eur právnickej osobe alebo fyzickej osobe podnikateľovi, ktorá použije znak Dobrovoľnej požiarnej ochrany Slovenskej republiky alebo názov „Dobrovoľná požiarna ochrana Slovenskej republiky“ alebo znak alebo názov ich napodobňujúci v rozpore s § 10 alebo k takémuto použitiu vedome napomáha inej osobe.

Ak do jedného roka od právoplatnosti rozhodnutia o uložení pokuty dôjde k opakovanému porušeniu povinností podľa odseku 1, ministerstvo vnútra uloží pokutu do dvojnásobku sadzby uvedenej v odseku 1.

Pri určení výšky pokuty sa prihliada na závažnosť, spôsob, čas trvania a následky protiprávneho konania.

Konanie o uložení pokuty možno začať do dvoch rokov odo dňa, keď sa ministerstvo vnútra dozvedelo o porušení povinnosti, najneskôr však do troch rokov odo dňa, keď k porušeniu povinnosti došlo.

Výnos pokút je príjmom štátneho rozpočtu.

Na konanie o uložení pokuty sa vzťahuje všeobecný predpis o správnom konaní.[[12]](#footnote-13))

**Čl. II**

Zákon č. 314/2001 Z. z. o ochrane pred požiarmi v znení zákona č. 438/2002 Z. z., zákona č. 215/2004 Z. z., zákona č. 347/2004 Z. z., zákona č. 562/2005 Z. z., zákona č. 519/2007 Z. z., zákona č. 445/2008 Z. z., zákona č. 199/2009 Z. z. a zákona č. 400/2011 Z. z. sa mení takto:

V § 30 ods. 2 písmeno c) znie:

„c) dobrovoľný hasičský zbor obce.“.

V § 30 ods. 2 sa vypúšťa písmeno d).

V § 30 ods. 3 sa vypúšťajú slová „a zamestnanci obce zaradení v hasičskej jednotke uvedenej v odseku 2 písm. c)“ a slová „v týchto jednotkách“ sa nahrádzajú slovami „v tejto jednotke“.

V § 30 ods. 4 sa slová „odseku 2 písm. d) nevykonávajú“ nahrádzajú slovami „odseku 2 písm. c) spravidla nevykonávajú“.

Nadpis pod § 33 znie: „Dobrovoľný hasičský zbor obce“.

V § 33 odsek 7 znie:

„(7) Podrobnosti o zriaďovaní dobrovoľného hasičského zboru obce, kategóriách dobrovoľných hasičských zborov obce, postupe pri určovaní počtu členov dobrovoľného hasičského zboru obce a o materiálno-technickom vybavení dobrovoľného hasičského zboru obce ustanoví všeobecne záväzný právny predpis, ktorý vydá ministerstvo.“.

V § 33 sa vypúšťa odsek 8.

V § 37 ods. 2 sa vypúšťajú slová „a obecného hasičského útvaru“.

V § 41 ods. 4 písm. a) sa vypúšťajú slová „z obecného hasičského útvaru a“.

V § 41 ods. 4 sa vypúšťa písmeno e).

V § 41 ods. 10 sa vypúšťajú slová „veliteľ obecného hasičského útvaru“.

§ 72a znie:

„§ 72a

(1) Úlohy dobrovoľného hasičského zboru obce podľa tohto zákona plní v obciach, ktoré sú mestami, dobrovoľný hasičský zbor mesta.

(2) Ak sa v doterajších predpisoch používa pojem „obecný hasičský zbor“ vo všetkých tvaroch rozumie sa tým „dobrovoľný hasičský zbor obce“ v príslušnom tvare podľa tohto zákona.“.

Slová „obecný hasičský zbor“ vo všetkých tvaroch sa v celom texte zákona nahrádzajú slovami „dobrovoľný hasičský zbor obce“ v príslušnom tvare.

**Čl. III**

Zákon č. 315/2001 Z. z. o Hasičskom a záchrannom zbore v znení zákona č. 438/2002 Z. z., zákona č. 666/2002 Z. z., zákona č. 424/2003 Z. z., zákona č. 451/2003 Z. z., zákona č. 462/2003 Z. z., zákona č. 180/2004 Z. z., zákona č. 215/2004 Z. z., zákona č. 365/2004 Z. z., zákona č. 382/2004 Z. z., zákona č. 729/2004 Z. z., zákona č. 561/2005 Z. z., zákona č. 327/2007 Z. z., zákona č. 330/2007 Z. z., zákona č. 519/2007 Z. z., zákona č. 445/2008 Z. z., zákona č. 82/2009 Z. z., zákona č. 199/2009 Z. z., zákona č. 151/2010 Z. z., zákona č. 543/2010 Z. z., zákona č. 48/2011 Z. z., zákona č. 400/2011 Z. z., zákona č. 345/2012 Z. z, zákona č. 80/2013 Z. z. a zákona č. 190/2013 Z. z. sa mení takto:

V § 3 ods. 5 sa slová „obecných hasičských útvarov a obecných hasičských zborov,“ nahrádzajú slovami „dobrovoľných hasičských zborov obce,“.

**Čl. IV
Účinnosť**

Tento zákon nadobúda účinnosť 1. marca 2014.

1. ) Zákon č. 83/1990 Zb. o združovaní občanov v znení neskorších predpisov. [↑](#footnote-ref-2)
2. ) § 57 a 58 zákona č. 314/2001 Z. z. o ochrane pred požiarmi v znení neskorších predpisov. [↑](#footnote-ref-3)
3. ) § 8 ods. 2 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. [↑](#footnote-ref-4)
4. ) § 7 ods. 4 a § 8 ods. 5 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení zákona č. 611/2005 Z. z. [↑](#footnote-ref-5)
5. ) § 4 ods. 3 zákona Slovenskej národnej rady č. 369/1990 Zb. o obecnom zriadení v znení neskorších predpisov.
 § 4 ods. 1 zákona č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov. [↑](#footnote-ref-6)
6. ) § 13 ods. 1 zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov.
Zákon Slovenskej národnej rady č. 138/1991 Zb. o majetku obcí v znení neskorších predpisov.
Zákon č. 446/2001 Z. z. o majetku vyšších územných celkov v znení neskorších predpisov. [↑](#footnote-ref-7)
7. ) Zákon č. 526/2010 Z. z. o poskytovaní dotácií v pôsobnosti Ministerstva vnútra Slovenskej republiky v znení neskorších predpisov. [↑](#footnote-ref-8)
8. ) Zákon č. 523/2004 Z. z. v znení neskorších predpisov.

 Zákon č. 583/2004 Z. z. v znení neskorších predpisov. [↑](#footnote-ref-9)
9. ) Zákon č. 431/2002 Z. z. o účtovníctve v znení neskorších predpisov. [↑](#footnote-ref-10)
10. ) Zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov. [↑](#footnote-ref-11)
11. ) Zákon Slovenskej národnej rady č. 372/1990 Zb. o priestupkoch v znení neskorších predpisov. [↑](#footnote-ref-12)
12. ) Zákon č. 71/1967 Zb. o správnom konaní (správny poriadok) v znení neskorších predpisov. [↑](#footnote-ref-13)